ኢህአዴግ የግጭቶችን ምንጭ በዘላቂነት ለመፍታት እየሰራ መሆኑን አስታወቀ
የኢትዮጵያ ህዝቦች አብዮታዊ ዴሞክራሲያዊ ግንባር /ኢህአዴግ/ ግጭት በተከሰተባቸው አካባቢዎች ዘላቂ ሰላምና መረጋጋት በሚያመጡ መፍትሄዎች ላይ በትኩረት እየሰራ መሆኑን ገለጸ።አገር አቀፍ ተደራዳሪ የፖለቲካ ፓርቲዎች በአገሪቱ የሚታዩ ግጭቶችን በተመለከተ ባለፈው ሳምንት ለገዥው ፓርቲ  ያቀረቡትን ጥያቄ ተከትሎ ዛሬ ማብራሪያ ሰጥቷል።የኢህአዴግ ፅህፈት ቤት ኃላፊ አቶ ሽፈራው ሽጉጤ በአንዳንድ የአገሪቱ አካባቢዎች ለተከሰቱት ግጭቶች ምክንያት በሆኑ አራት ጉዳዮች ላይ ለፓርቲዎቹ ማብራርያ ተሰጥተዋል።የወሰን ማካለል፣ የማንነት ጥያቄዎች፣ የኪራይ ሰብሳቢነት ተግባር አመለካከትና የመልካም አስተዳደር ዕጦት ለግጭቶቹ መንስኤ መሆናቸውን ተናግረዋል።በኢህአዴግ የሚመራው መንግስት ችግሮቹን በመለየት በዘላቂነነት ለመፍታትና ሰላምና መረጋጋት ለማምጣት እየሰራ ነው ያሉት ኃላፊው በትግራይና አማራ ክልሎች የወሰን ማካለል ችግር እና በአማራ የቅማንት የማንነት ጥያቄ የተፈታበትን ሁኔታ በአስረጅነት ገልጸዋል።በአሁኑ ወቅት በአገሪቱ በምስራቅ ኦሮሚያና ሱማሌ ክልሎች ያለውን የወሰን ጉዳይ በተመሳሳይ መንገድ ለመፍታት ጥረት እየተደረገ ነው ብለዋል።በኪራይ ሰብሳቢዎችና በኮንትሮባንድ ንግድ የተሳተፉ ግለሰቦች ግጭቱን የፈጠሩበት ሁኔታ መኖሩንና ተጠያቂ የሚሆኑበት ስራ እየተሰራ ይገኛልም ብለዋል።በምዕራብ ኦሮሚያ አካባቢ ሰላማዊ ሰልፍ እናደርጋለን በሚል እንቅስቃሴ በሰው ህይወት፣ አካልና ንብረት ላይ ጉዳት ያደረሱ ግጭቶች መከሰታቸውንም ነው ያብራሩት፡፡ግጭት በተከሰተባቸው አካባቢዎች የተፈፀሙ የሰብአዊ መብት ጥሰቶች በፌደራል ሰብአዊ መብት ኮሚሽን ተጣርቶ ለፓርላማ ከቀረበ በኋላ ለህዝብ ይፋ እንደሚሆን ገልጸዋል።እንዲሁም ተመሳሳይ ወንጀል በተፈፀመባቸው አካባቢዎች በፌደራል ወንጀል ምርመራ ፅህፈት ቤት እየተጣራ መሆኑን ገልጸዋል።በግጭቱ የተፈናቀሉ ሰዎችን መልሶ የማቋቋም ስራ እየተሰራ መሆኑንም ለፓርቲዎቹ አብራርተዋል።የፌደራል እና የክልል መንግስታት በመከላከያ ሰራዊት እገዛ ግጭት በተከሰተባቸው አካባቢዎች የሰዎችን ህይወትና ንብረት ከጉዳት ከመታደግ አኳያ ፈጣን ምላሽ እየሰጡ መሆናቸውንም አብራርተዋል። (ኢዜአ) 